Վիտալի Պրոկոպչենկո

Վիտալի Վիկտորովիչ Պրոկոպչենկո (, 1983 թվական, հունվարի 14, Զապորոժիե, Ուկրաինական ԽՍՀ, ԽՍՀՄ), ուկրաինացի ֆուտբոլիստ, հարձակվող։ Ուկրաինայի առաջին և երկրորդ լիգաներում անցկացրել է ավելի քան երկու հարյուր հանդիպում։

Կենսագրություն 

Առաջին մարզիչը Վյաչեսլավ Տրոպինն է։ Զապորոժիեի «Տորպեդոյի» սան է, որտեղ հանդես է եկել Սերգեյ Ժիգալովի հետ միասին։ Պրոֆեսիոնալ մակարդակում թիմի կազմում նա կատարել է իր նորամուտը 1999 թվականի հունիսի 29-ին՝ 1998-99 թվականների Ուկրաինայի առաջին լիգայի վերջին տուրի շրջանակներում կայացած «Լվովի» դեմ խաղում, որն ավարտվել է զապորոժիեցիների 1:5 հաշվով պարտությամբ։ Մրցաշարի արդյունքներով «Տորպեդոն» զբաղեցնում է երրորդ հորիզոնականը և պետք է մասնակցեր Բարձրագույն լիգա տեղափոխվելու համար կայանալիք խաղին, սակայն ակումբի սնանկ հայտարարվելուց հետո նրանց փոխարեն այդ իրավունքն է ստանում «Չերկասի» ակումբը։

1990/00 մրցաշրջանի երկրորդ մասը Վիտալին անցկացնում է Զապորոժիեի «Վիկտորում», որը երկրորդ լիգայում զբաղեցնում է վերջին 14-րդ հորիզոնականը։ Հաջորդ մրցաշրջանում եղել է «Մետալուրգի» ֆուտբոլիստ և կրկին թիմի հետ միասին զբաղեցրել է վերջին հորիզոնականը։ 2001-02 թվականների մրցաշրջանում նա վերադառնում է «Տորպեդո», որը հանդես էր գալիս երկրորդ լիգայում։ Ակումբի կազմում Պրոկոպչենկոն դառնում է թիմի հիմնական կազմի ֆուտբոլիստ։ 2003 թվականի ձմռանը փորձաշրջան է անցնում Մինսկի «Դինամոյի» կազմում։ Հաջորդ մրցաշրջանը՝ 2002-03-ը, ավարտվում է Վիտալիի համար կրկին անհաջող․ թիմն զբաղեցնում է վերջին հորիզոնականը առաջնությունում և լքում է պրոֆեսիոնալ ֆուտբոլը, ինչից հետո նա սկսում է հանդես գալ Ուկրաինայի սիրողական առաջնությունում հանդես եկող «Սպարտակ-ԶԻԳՄՈւ»-ի կազմում։ 2004 թվականի ամռանը փորձաշրջան է անցնում մելիտոպոլյան «Օլկոմում»։

2007 թվականի ամռանը Վիտալին պայմանագիր է կնքում «Ղրիմտեպլիցա» ակումբի հետ, որը գլխավորում էր Ալեքսանդր Գայդաշը։ 2007 թվականի նոյեմբերին ակումբը դառնում է Ղրիմտեպլիցայի գավաթի խաղարկության հաղթող, որի շրջանակներում Վիտալին ճանաչվում է մրցության լավագույն ֆուտբոլիստ։ 2008 թվականի փետրվարին Վիտալին մասնակցում է թուրքական ֆուտբոլային ակումբներում կազմակերպված հավաքներին։ «Ղրիմտեպլիցայի» կազմում նա մեկ մրցաշրջան է անցկացնում առաջին լիգայում և մրցաշրջանային արդյունքներով դառնում է ակումբի երկրորդ լավագույն ռմբարկուն։ Հաջորդ մրցաշրջանի մեկնարկից առաջ ֆուտբոլիստը համալրում է «Ֆենիքս-Իլիչյովեցի» կազմը, որը սկսել էր մարզել կրկին Ալեքսանդր Գայդաշը։ Ֆինանսական խնդիրների պատճառով Պրոկոպչենկոն լքում է ակումբը ազատ գործակալի կարգավիճակով։ Վիտալին այդ ակումբի կազմում դարձել էր առաջին լիգայի լավագույն ռմբարկուն իր հեղինակած 12 գոլերի շնորհիվ, ընդ որում գոլերից 10-ը հինգ դուբլների արդյունք էին։ 2008-09 թվականների Ուկրաինայի գավաթի խաղարկությունում «Ֆենիքս-Իլիչյովեցը» հասնում է մինչև 1/8 եզրափակիչ՝ մրցաշարի ընթացքում հաղթելով «Սևաստոպոլին», իսկ հետո «Կրիվբասին», որը հանդես էր գալիս Ուկրաինայի Պրեմիեր լիգայում։ Պրոկոպչենկոն այդ երկու խաղերում էլ աչքի էր ընկել հեղինակած գոլերով։

2009 թվականի փետրվարին Վիտալին պայմանագիր է կնքում «Զակարպատիե» ակումբի հետ։ Ակումբի հետ միասին նա դառնում է Առաջին լիգայի հաղթող և օգնում է թիմին դուրս գալ բարձրագույն դիվիզիոն։ Մրցաշրջանի արդյունքներով Պրոկոպչենկոն 6-րդ հորիզոնականն է զբաղեցնում լավագույն ռմբարկուների ցանկում իր հեղինակած 13 գոլերի շնորհիվ։ Ակումբի հետ միասին նա անցկացնում է ամառային հավաքներ Ղրիմում։ 2009 թվականի հուլիսին ֆուտբոլիստը մասնակցում է մեկ հանդիպման երիտասարդական առաջնության շրջանակներում։ Արդյունքում նա վերադառնում է առաջին լիգա և համալրում է «Ալեքսանդրիա» ակումբի կազմը։ 2010 թվականի փետրվարին այդ ակումբի հետ միասին Վիտալին հավաք է անցկացնում Թուրքիայում, սակայն շուտով փոփոխում է իր ակումբային պատկանելությունը։ 2011 թվականի փետրվարին ֆուտբոլիստը փորձաշրջան է անցնում չերնովիցկյան «Բուկովինայում»։

2011 թվականից 2015 թվականը, ընդմիջումներով հանդես է գալիս «Իմեքս» մինիֆուտբոլային ակումբի կազմում։ 2011 թվականին «Իմեքսը» Զապորոժիեի առաջնությունում զբաղեցնում է երկրորդ հորիզոնականը, իսկ Վիտալին ճանաչվում է ակումբի լավագույն ռմբարկու։ 2015 թվականին ակումբի հետ միասին արծաթե մեդալներ է հաղթանակում Զապորոժիեի գավաթի խաղարկության շրջանակներում։

2012 թվականին մասնակցում է Զապորոժիեի շրջանի առաջնությանը «Տավրիա-Սկիֆ» ակումբի կազմում։ 2012 թվականի ամռանը ավելի քան երկու տարի պրոֆեսիոնալ ֆուտբոլում տևած ընդմիջումից հետո, Վիտալին համալրում է Արմյանսկի «Տիտան» ակումբի կազմը։ Պրոկոպչենկոն իր հեղինակած 13 գոլերի շնորհիվ լավագույն ռմբարկուների ցանկում զբաղեցնում է չորրորդ հորիզոնականը։ Նա երեք անգամ ընդգրկվում է Football.ua կայքի կողմից կազմվող տուրի խորհրդանշական հավաքականի կազմ, մտնում է երկրորդ կիսամյակի խորհրդանշական հավաքականի կազմի մեջ և որպես պահեստային ֆուտբոլիստ մրցաշարի խորհրդանշական հավաքականի մեջ է ընդգրկվում, որը կրկին կազմվում էր Football.ua կայքի կողմից։ 2013 թվականի հունիսին Վիտալին լքում է ակումբը ազատ գործակալի կարգավիճակով։

Դրանից հետո ֆուտբոլիստը պայմանագիր է կնքում առաջին լիգայում հանդես եկող «Նեֆտնյակ-Ուկրնեֆտ» ակումբի հետ։ Պայմանագրում նշված կետերից մեկը այն էր, որ Պրոկոպչենոկն մրցաշրջանի առաջին շրջանում չէր մասնակցելու իր նախկին թիմի դեմ կայանալիք խաղին։ Ինչպես նաև ըստ նշված ևս մեկ կետի նա կարող էր համալրել «Գելիոս» ակումբի կազմը։ Նոր թիմի կազմում նա համարվում էր հիմնական հարձակվող, մրցաշրջանի ընթացքում դառնում է երեք գոլի հեղինակ առաջնությունում և մրցաշարի ավարտից հետո լքում է ակումբը։

2014 թվականից 2015 թվականը Վիտալին կրկին հանդես է գալիս սիրողական «Տավրիա-Սկիֆ» ակումբի կազմում։ Այդտեղ նա դառնում է Զապորոժիեի շրջանի առաջնության հաղթող 2014 և 2015 թվականներին։ 2015 թվականի փետրվարին ակումբի հետ միասին Վիտալին հասնում է մինչև Մերձդնեպրովիայի գավաթի խաղարկության 1/4 եզրափակիչ։ Երկրորդ շրջանի արդյունքներով Ուկրաինայի սիրողական առաջնության Բ խմբում Պրոկոպչենկոն իր հեղինակած 9 գոլերի շնորհիվ ճանաչվում է լավագույն ռմբարկու։ 2015 թվականին Վիտալին հանդես է եկել «Մոտոր-Սիչ» ակումբի կազմում։

Ծանոթագրություններ

Արտաքին հղումներ 
 

Ուկրաինացի ֆուտբոլիստներ
Ֆուտբոլի հարձակվողներ